b"\n_START_ARTICLE_\nSimon Phillips\n_START_SECTION_\nTidlig karriere\n_START_PARAGRAPH_\nPhillips startet sin musikalske for alvor allerede da han var 12 \xc3\xa5r gammel som trommeslager for sin fars gruppe Sid Phillips Band, som var et danseband med flere utgivelser og innspillinger blant annet hos BBC. Etter farens d\xc3\xb8d i 1973 ble for \xc3\xb8vrig bandet oppl\xc3\xb8st og Phillips startet sin egen musikalske karriere som arbeidende studiomusiker. Ettersom han allerede hadde v\xc3\xa6rt med p\xc3\xa5 flere turn\xc3\xa9er og p\xc3\xa5 den m\xc3\xa5ten skaffet seg erfaring fikk han i 1974 tilbud om \xc3\xa5 fylle rollen som trommeslager i en musikaloppsetning av Jesus Christ Superstar i London._NEWLINE_Etter et m\xc3\xb8te med keyboardist Anne Odelle (kjent fra Roxy Music) og gitarist Ray Russell fra (Graham Bond og Georgie Fame) i 1974, ble Phillips med bandet Chopyn i innspillingen av deres album \xc2\xabGrand Slam\xc2\xbb, som f\xc3\xb8rst kom ut \xc3\xa5ret etter. I mellomtiden dro han p\xc3\xa5 turn\xc3\xa9 med Dana Gillespie til USA f\xc3\xb8r han kom hjem og turnerte med Chopyn i f\xc3\xb8rste halvdel av 1975 f\xc3\xb8r han i senere p\xc3\xa5 \xc3\xa5ret ble forespurt om \xc3\xa5 bli med i bandprosjektet til Phil Manzanera kalt 801 sammen med blant andre Brian Eno, Bill MacCormick og Francis Monkman.\n_START_SECTION_\nGjennombruddet\n_START_PARAGRAPH_\nI september 1976 kom det endelig gjennombruddet da han ble forespurt av bassist Jack Bruce (fra Cream) om \xc3\xa5 delta i hans bandprosjekt Jack Bruce Band hvor de s\xc3\xa5 spilte inn albumet \xc2\xabHow's Tricks\xc2\xbb og dro p\xc3\xa5 en omfattende verdensturn\xc3\xa9 b\xc3\xa5de i Europa og i USA. Album nummer to, \xc2\xabSitting On Top Of The World\xc2\xbb ble ogs\xc3\xa5 spilt inn, men kom ikke ut f\xc3\xb8r senere p\xc3\xa5 grunn av at Bruce ble droppet av plateselskapet._NEWLINE_H\xc3\xb8sten 1978 m\xc3\xb8tte Phillips gitaristen Jeff Beck, og sammen med Stanley Clarke og Tony Hymas dro de ut p\xc3\xa5 turn\xc3\xa9 i Japan og tidlig i 1979 dro han sammen med Stanley Clarke til USA hvor de hadde en soloturn\xc3\xa9 som resulterte i en innspilling kalt \xc2\xabRocks, Pebbles and Sand\xc2\xbb. P\xc3\xa5 samme tid trengte Beck flere sanger til sin neste utgivelse, noe som f\xc3\xb8rte til at Phillips og Tony Hymas begynte \xc3\xa5 skrive sanger som til slutt endte opp p\xc3\xa5 \xc2\xabThere and Back\xc2\xbb sammen med l\xc3\xa5ter skrevet av Jan Hammer. Albumet ble gitt ut i 1980, og f\xc3\xb8rte til dem ut p\xc3\xa5 en verdensturn\xc3\xa9._NEWLINE_I 1981 ble han ogs\xc3\xa5 medlem av bandet til den britiske punkartisten Toyah Willcox p\xc3\xa5 hennes f\xc3\xb8rste Europaturn\xc3\xa9 og to p\xc3\xa5f\xc3\xb8lgende utgivelser ble innspilt. \xc3\x85ret etter ble han forespurt av jazzgitaristen Al Di Meola om \xc3\xa5 bli med hans band for en turn\xc3\xa9  b\xc3\xa5de i USA og i Europa. Under turn\xc3\xa9en i New York m\xc3\xb8tte han Mike Oldfield, noe som resulterte i at Phillips ble med i hans neste innspilling \xc2\xabCrises\xc2\xbb b\xc3\xa5de som artist, produsent og lydtekniker. I de neste to albumene til Oldfield i \xc2\xabDiscovery\xc2\xbb og \xc2\xabIslands\xc2\xbb fungerte ogs\xc3\xa5 Simon Phillips i samme roller. I 1982 ble han ogs\xc3\xa5 forespurt av Andrew Latimer om \xc3\xa5 delta p\xc3\xa5 trommer p\xc3\xa5 innspillingen av Camels utgivelse \xc2\xabThe Single Factor\xc2\xbb.\n_START_SECTION_\nArtist til produsent og tilbake igjen\n_START_PARAGRAPH_\nTidlig i 1985 gikk fokuset over fra artistlivet til \xc3\xa5 bidra mer innen produsering og rendyrke sin hobby som var motorsport. Likevel takket han ja til jobben som trommeslager i Pete Townshends storband i prosjektet Deep End. Sammen med David Gilmour fra Pink Floyd spilte de blant annet inn video av en forestilling p\xc3\xa5 Brixton Academy kalt \xc2\xabDeep End Live\xc2\xbb. I 1986 returnerte Phillips til produksjon f\xc3\xb8r han senere igjen ble forespurt om \xc3\xa5 dra p\xc3\xa5 en kort turn\xc3\xa9 i Japan med Jeff Beck og Jan Hammer, hvor han ogs\xc3\xa5 m\xc3\xb8tte Carlos Santana og Steve Lukather._NEWLINE_I 1987 fortsatte han med enkelte innspillinger for forskjellige artister som studiomusiker f\xc3\xb8r han i februar 1988 dro til Japan, USA og Europa med bandet til Mick Jagger. I 1989 var Simon Phillips involvert i flere albuminnspillinger som studiomusiker p\xc3\xa5 blant andre \xc2\xabAfter the War\xc2\xbb av Gary Moore, \xc2\xabThe Iron Man\xc2\xbb av Pete Townshend, \xc2\xabFlying in a Blue Dream\xc2\xbb av Joe Satriani samt \xc2\xabThe Seeds of Love\xc2\xbb av Tears for Fears. I samme periode var han ogs\xc3\xa5  p\xc3\xa5 en audition for rollen som trommeslager i AC/DC, men denne ble til slutt gitt til Chris Slade. Som en f\xc3\xb8lge av erfaringene fra Pete Townshends album ble han p\xc3\xa5 sommeren forespurt om \xc3\xa5 bli med p\xc3\xa5 The Whos verdensturn\xc3\xa9 kalt Join Together._NEWLINE_Etter turn\xc3\xa9en med The Who tidlig i 1990 ble Phillips med Ian Gillan i innspillingen av hans album \xc2\xabNaked Thunder\xc2\xbb og senere de to utgivelsene \xc2\xabThe Extremist\xc2\xbb og \xc2\xabTime Machine\xc2\xbb av Joe Satriani. I september samme \xc3\xa5r deltok han i bandprosjektet The Best sammen med blant andre Joe Walsh, John Entwistle, Jeff Baxter, Keith Emerson og Terry Reid. Bandet hadde en turn\xc3\xa9 i Japan. Etter et stille \xc3\xa5r i 1991 deltok han p\xc3\xa5 en innspilling i januar 1992 med gruppa Asia, som resulterte i utgivelsen \xc2\xabAqua\xc2\xbb.\n_START_SECTION_\nMusikkstil\n_START_PARAGRAPH_\nSimon Phillips kjennemerke er hans presise, kreative og dramatiske spilestil. Hans fill begynner blant annet ofte tidligere enn forventet og samtidig bruker han ofte doble basstrommer i konteksten av en fill. Phillips bruk av metrisk modulasjon er bemerkelsesverdig, og han bruker det ofte for \xc3\xa5 bygge opp spenning i l\xc3\xa5ter som har gjentatte akkordprogressjoner._NEWLINE_Phillips har v\xc3\xa6rt fast bruker av trommesett fra produsenten Tama i mange \xc3\xa5r. Hans n\xc3\xb8yaktige, finstilte og dynamiske trommelyd er markant igjennkjennelig og han bruker store trommer samt inkorporerer octobans og gongtromme i sitt trommesett._NEWLINE_Han er ogs\xc3\xa5 kjent for sin allsidighet ved at han kan spille forskjellige musikksjangre som rock, fusion, metal, prog og jazz samt at han er en \xc3\xa5penh\xc3\xa5ndet trommeslager, som vil si at han spiller Hi-hat med sin venstreh\xc3\xa5nd og skarptromme med sin h\xc3\xb8yreh\xc3\xa5nd uten \xc3\xa5 krysse armene. Ridecymbalet blir ogs\xc3\xa5 spilt med venstreh\xc3\xa5nd istedenfor med h\xc3\xb8yre, men n\xc3\xa5r han spiller jazz bytter han til tradisjonell spilleteknikk."